శివశక్తి పాయింట్

శివశక్తి పాయింట్ (ఆంగ్లం: Statio Shiv Shakti), భారతీయ అంతరిక్ష పరిశోధనా సంస్థ (ఇస్రో) మూడవ చంద్ర మిషన్ అయిన చంద్రయాన్-3 చంద్రునిపై దిగిన చోటుకు పెట్టిన పేరు. మిషన్ ల్యాండర్ విక్రమ్, రోవర్ ప్రగ్యాన్ 2023 ఆగస్టు 23న చంద్రుని దక్షిణ ధ్రువం నుండి 600 కి.మీ దూరంలో దిగాయి.   దీంతో భారతదేశం చంద్రునిపై విజయవంతంగా సాఫ్ట్ ల్యాండింగ్ చేసిన నాల్గవ దేశంగా అవతరించింది. అలాగే, చంద్రుని దక్షిణ ధ్రువంపై దిగిన మొదటి దేశంగానూ అవతరించి గుర్తింపు తెచ్చుకుంది. 2023 ఆగస్టు 26న బెంగళూరులోని ఇస్రో టెలిమెట్రీ, ట్రాకింగ్, కమాండ్ నెట్‌వర్క్ (ISTRAC) ప్రధాన కార్యాలయంలో ల్యాండింగ్ సైట్‌కు ఆ పేరు పెట్టారు. ఇది 69.367621°S 32.348126°E నిర్దేశాంకాల వద్ద, మంజినస్ సి, సింపెలియస్ ఎన్ క్రేటర్స్ మధ్య ఉంది.

భవిష్యత్తులో ప్రయోగించే చంద్రయాన్-4 కూడా ఈ బిందువు దగ్గరే ల్యాండ్ అవుతుందని ప్రతిపాదించబడింది.

నేపథ్యం
శివశక్తి అనే మాటను హిందూధర్మంలో చంద్రునితో సంబంధం ఉన్న దేవతలైన శివుడు, పార్వతి దేవి పేర్ల నుండి తీసుకున్నారు.

2023 ఆగస్టు 26న బెంగళూరులో ఇస్రో శాస్త్రవేత్తలతో సమావేశమైనప్పుడు భారత ప్రధాని నరేంద్ర మోడీ ఈ పేరును ప్రకటించాడు. ఆయన, ఈ సందర్భంలో మహిళా శాస్త్రవేత్తలను ప్రత్యేకంగా అభినందించాడు.

2024 మార్చి 19 న ఇంటర్నేషనల్ ఆస్ట్రనామికల్ యూనియన్ వర్కింగ్ గ్రూప్ ఫర్ ప్లానెటరీ సిస్టమ్ నోమెన్‌క్లేచర్, చంద్రయాన్-3 విక్రమ్ ల్యాండర్ ల్యాండింగ్ సైట్ కోసం స్టాటియో శివ శక్తి అనే పేరును ఆమోదించింది.

 ఇవి కూడా చూడండి 

 చంద్రయాన్ కార్యక్రమం

మూలాలు

వర్గం:భారతీయ అంతరిక్ష కార్యక్రమాలు
వర్గం:చంద్రయాన్